b'\n_START_ARTICLE_\nKajaanin maalaiskunta\n_START_SECTION_\nHistoriaa\n_START_PARAGRAPH_\nPaltamon em\xc3\xa4seurakunnasta erotettiin Hyrynsalmen kirkkoherrakunta 1786. Samalla lakkautettiin pieni ja kitulias Kajaanin kaupunkiseurakunta._NEWLINE_Kajaanin maalaiskunnan voidaan perustellusti sanoa kuuluneen Paltamon em\xc3\xa4pit\xc3\xa4j\xc3\xa4\xc3\xa4n ainakin vuoteen 1786. T\xc3\xa4ll\xc3\xb6in Paltamon em\xc3\xa4seurakunnasta erotettiin yhteinen Kajaanin kaupunki- ja maaseurakunta. Siihen kuuluivat Kajaanin kaupungin alueen lis\xc3\xa4ksi Jormuan, Kuluntalahden, Kivim\xc3\xa4en, Mainuan, Lehtovaaran, Murtom\xc3\xa4en ja Vuottolahden kyl\xc3\xa4t. _NEWLINE_Vuonna 1835 Kajaanin maaseurakuntaan liitettiin aiemmin Sotkamoon kuuluneet Lahnasj\xc3\xa4rven ja Raudanveden kyl\xc3\xa4t._NEWLINE_Vuonna 1865 s\xc3\xa4\xc3\xa4dettiin uusi kunnallisasetus. Yhteisest\xc3\xa4 kunnallishallinnosta Kajaanin maaseurakunta ja Paltamo erotettiin 1870. Jotkut katsovat eron tapahtuneen 1869._NEWLINE_Maalaiskunnasta liitettiin Vuottolahden kyl\xc3\xa4 1897 samana vuonna perustettuun S\xc3\xa4r\xc3\xa4isniemest\xc3\xa4 erotettuun Vuolijoen kappeliseurakuntaan. Vuolijoen kunta toimi vuosina 1915\xe2\x80\x932006._NEWLINE_Aiemmin Paltamoon kuuluneet Paltaniemen, Uusikyl\xc3\xa4n (my\xc3\xb6hemmin Nakertaja) ja Kirkkoahon (Linnantaus) kyl\xc3\xa4t liitettiin Kajaanin maalaiskuntaan 1954._NEWLINE_Kajaanin maalaiskunnasta liitettiin kaupunkiin Kylm\xc3\xa4 ja Parkinniemi 1967. _NEWLINE_Kunnan keskus muodostui kaupungin keskustaajaman osaksi Kajaaninjoen pohjoisrannalle Teppanaan, minne muutti ihmisi\xc3\xa4 my\xc3\xb6s Kajaanin kaupungista. My\xc3\xb6hemmin taajama-asutus laajeni it\xc3\xa4\xc3\xa4n Kuurnaan ja pohjoiseen Komiaholle._NEWLINE_Vuoden 1970 taajamarajauksen mukaan Kajaanin maalaiskunnan taajamat olivat Heinisuo (501 asukasta), osa Kajaanin keskustaajamasta (2 544 asukasta), Linnantaus (228 asukasta), Nakertaja (1 428 asukasta) ja Paltaniemi (220 asukasta). N\xc3\xa4ist\xc3\xa4 Kajaanin keskustaajama sijaitsi p\xc3\xa4\xc3\xa4osin Kajaanin kaupungin puolella.'